ওরিনাম

ওরিনাম একটি অর্থনৈতিকভাবে স্বাধীন, সামাজিক এবং অধিকারভিত্তিক সংগঠন, যা পরিবার, সমাজ ও সম্প্রদায়ের মধ্যে বিকল্প যৌনতা ও লিঙ্গ পরিচয় সম্পর্কে সচেতনতা বাড়ানোর লক্ষ্যে কাজ করে। এটি ২০০৩ সালে চেন্নাইয়ে "মুভেনপিক" নামে প্রতিষ্ঠিত হয়। এটি ভারতে এই ধরণের প্রাচীনতম সংগঠনগুলোর মধ্যে একটি।

ওরিনামের সদস্যরা মূলত তামিলনাড়ু ও ভারতের তামিল বংশোদ্ভূত ব্যক্তি। এই সংগঠনটি মূলত তামিল ও ভারতীয় বংশোদ্ভূত কুইয়ার ব্যক্তিদের সৃজনশীল প্রকাশ, ব্যক্তিগত ও সামাজিক মতামতের স্থান হিসেবে কাজ করে। চেন্নাইয়ে কুইয়ার সম্প্রদায়ের জন্য এটি একটি স্থানীয় সহায়ক দল হিসেবেও কাজ করে।

ওরিনাম রাষ্ট্রীয়, আঞ্চলিক ও জাতীয় পর্যায়ের উদ্যোগগুলোর সাথে যৌথভাবে ভারতীয় দণ্ডবিধির ৩৭৭ ধারা বাতিল এবং এলজিবিটিকিউ অধিকার বাস্তবায়নের লক্ষ্যে কাজ করে থাকে।

ইতিহাস 
২০০৩ সালের ২৫ ডিসেম্বর কিছু কুইয়ার পুরুষ একত্রিত হয়ে "মুভেনপিক/এমপি" নামে একটি দল গঠন করেন। পরবর্তীতে চেন্নাইয়ের একটি রেস্তোরাঁর সাথে নামের দ্বন্দ্বের কারণে এটি “ওরিনাম” নাম গ্রহণ করে।

নামকরণ 
"ওরিনাম" (তামিল: ஓரினம்) শব্দের অর্থ “এক জাতি” বা “এক সম্প্রদায়”।

কার্যক্রম 
ওরিনাম বিভিন্ন ধরনের কার্যক্রমের মাধ্যমে তামিল, ভারতীয় ও প্রবাসী কুইয়ার জনগোষ্ঠীর অভিজ্ঞতা, অধিকার ও পরিচিতিকে সবার সামনে তুলে ধরে। কুইয়ারিং লিটারেচার বা কুইল্ট একটি মাসিক পাঠচক্র, যেখানে ভারতীয় প্রবাসী কুইয়ার ও ট্রান্স লেখকদের সাহিত্য নিয়ে আলোচনা করা হয়।

সবনাঙ্গলএকটি বার্ষিক কুইয়ার উৎসব, যা চেন্নাই গৌরব যাত্রার পূর্বে অনুষ্ঠিত হয়। এটি ওরিনাম, শক্তি রিসোর্স সেন্টার এবং নিরাঙ্গালের যৌথ আয়োজনে হয়ে থাকে।

ওরিনাম চেন্নাইয়ে মাসিক কুইয়ার জমায়েতের আয়োজন করে, যাতে কুইয়ার ব্যক্তিরা নিরাপদভাবে একত্রিত হতে পারে।

২০১৬ সালের পাল্স নৈশক্লাব হামলার পর ওরিনাম সারা দেশে প্রতিবাদ ও শোকানুষ্ঠানের আয়োজন করে। ওরিনাম চেন্নাই গৌরব যাত্রা এবং চেন্নাই আন্তর্জাতিক কুইয়ার চলচ্চিত্র উৎসবের সাথেও যুক্ত।

২০২২ সালে তামিলনাড়ু সরকার সরকারিভাবে তামিলে এলজিবিটিকিউআইএ+ সম্পর্কিত শব্দের একটি অভিধান প্রকাশ করে। এটি ভারতের মধ্যে এ ধরনের প্রথম পদক্ষেপ এবং ওরিনাম এই অভিধান তৈরিতে গুরুত্বপূর্ণ ভূমিকা রাখে।

২০২৩ সালের মার্চ মাসে ওরিনাম তার ২০ বছর পূর্তি উদ্‌যাপন করে। এই দুই দশক ধরে ওরিনাম একাধিক প্রচারাভিযান, পরামর্শ সেবা, কর্মশালা, ড্র্যাগ অভিনয় ও চলচ্চিত্র উৎসবের মাধ্যমে এলজিবিটিকিউআইএ+ অধিকার ও অন্তর্ভুক্তির জন্য নিরলসভাবে কাজ করে যাচ্ছে।

চেন্নাই গৌরব যাত্রা
চেন্নাই গৌরব যাত্রা প্রতি বছর জুন মাসের শেষ রবিবার অনুষ্ঠিত হয়। এটি বিকল্প যৌনতা ও লিঙ্গ পরিচিতির স্বীকৃতিকে উদযাপন করে এবং আত্মসম্মানকে এলজিবিটি আন্দোলনের একটি মূল লক্ষ্য হিসেবে তুলে ধরে। এই আয়োজনটি তামিলনাড়ু রেইনবো কোয়ালিশন দ্বারা সংগঠিত হয়।

চেন্নাই আন্তর্জাতিক কুইয়ার চলচ্চিত্র উৎসব 

চেন্নাইয়ে ২০০৪ সাল থেকে এলজিবিটিকিউআইএ+ বিষয়ভিত্তিক চলচ্চিত্র প্রদর্শনীর আয়োজন হয়ে আসছে। ২০০৪, ২০০৫ ও ২০০৬ সালের উৎসবগুলো একটি অলাভজনক সংস্থা এবং ওরিনামের স্বেচ্ছাসেবকদের সহায়তায় পরিচালিত হয়।

উৎস 
ওরিনাম বন্ধু, পরিবার, কর্মস্থল, শিক্ষাপ্রতিষ্ঠান, স্বাস্থ্যসেবা, গণমাধ্যম ও আইন প্রয়োগকারী সংস্থার জন্য এলজিবিটিকিউআইএ বিষয়ক সচেতনতামূলক উপকরণ তৈরি করে থাকে।

এছাড়াও ওরিনাম ৩৭৭ চিঠি নামক একটি প্রকল্পের আওতায় প্রায় ৫০০টি চিঠি সংগ্রহ করে, যার উদ্দেশ্য ছিল ভারতীয় দণ্ডবিধির সেকশন ৩৭৭ ধারা বাতিলের আহ্বান জানানো।

ওরিনামের ওয়েবসাইটে কুইয়ার ব্যক্তিদের ব্যক্তিগত জীবনের অভিজ্ঞতার গল্পও প্রকাশিত হয়।

২০১৪ সালে সুপ্রিম কোর্ট কর্তৃক ট্রান্সজেন্ডার অধিকারবিষয়ক রায়ের পর ওরিনাম এই রায়ের বিশ্লেষণ ও বিভিন্ন প্রতিক্রিয়া প্রকাশ করে।

তথ্যসূত্র

বহিঃসংযোগ 
  

ভারতে এলজিবিটিকিউ ইতিহাস
ভারতে এলজিবিটিকিউ সংস্কৃতি
চেন্নাইয়ে এলজিবিটিকিউ সংস্কৃতি